***Αθήνα, 4 Μαΐου 2025***

**ΔΕΛΤΙΟ ΤΥΠΟΥ**

**ΚΕΕΕ: Αιτήματα προς την ηγεσία του ΥΠΟΙΚ και της ΑΑΔΕ για παράταση στην προθεσμία υποβολής δηλώσεων για όσους δικαιούνται έκπτωση 4%, καθώς και για απόσυρση του Ψηφιακού Πελατολογίου Οχημάτων**

**Η Κεντρική Ένωση Επιμελητηρίων Ελλάδος με επιστολές προς την ηγεσία του Υπουργείου Οικονομικών, τον υπουργό, Κυριάκο Πιερρακάκη, και το διοικητή της ΑΑΔΕ, Γιώργο Πιτσιλή, ζητά να δοθεί παράταση στην προθεσμία υποβολής δηλώσεων** για όσους δικαιούνται έκπτωση 4%, καθώς και **να αποσυρθεί το Ψηφιακό Πελατολόγιο Οχημάτων. Αναφορικά με το αίτημα για χορήγηση παράτασης στην εν λόγω προθεσμία, η ΚΕΕΕ επισημαίνει το γεγονός ότι μόνο έτσι μπορεί να αξιοποιηθεί από τις ελληνικές επιχειρήσεις, δεδομένου ότι θα καταστεί δυνατή η προετοιμασία τους για να μπορέσουν να ανταποκριθούν, σε διαφορετική περίπτωση δεν υφίσταται το κίνητρο αυτό.**

**Αναφορικά με το αίτημα για την απόσυρση του Ψηφιακού Πελατολογίου Οχημάτων,** η διαδικασία είναι περίπλοκη και χρονοβόρα. **Η ΚΕΕΕ ζητά την απόσυρση του μέτρου,** το οποίο όχι μόνο δε διευκολύνει τις επιχειρήσεις στο πλαίσιο της ψηφιακής τους μετάβασης, αλλά**δημιουργεί επιπλέον δυσχέρειες στη λειτουργία τους.** Το σημαντικότερο πρόβλημα για την ΚΕΕΕ είναι ότι η σχετική πλατφόρμα δεν επικοινωνεί με τα υπάρχοντα ηλεκτρονικά συστήματα διαχείρισης και για το λόγο αυτό προτείνει το **σχεδιασμό ενός εργαλείου προσαρμοσμένου στις ανάγκες του κλάδου που θα έδινε λύση στο πρόβλημα.**

Επισυνάπτονται οι επιστολές:

**«Προς τους:**

**Υπουργό Εθνικής Οικονομίας & Οικονομικών, κ. Κυριάκο Πιερρακάκη**

**Υφυπουργό Εθνικής Οικονομίας & Οικονομικών**(αρμόδιο για τη Φορολογική Πολιτική)**, κ. Γιώργο Κώτσηρα**

**Διοικητή ΑΑΔΕ,**

Αξιότιμοι Κύριοι,

Mε την παρούσα επιστολή**, η Κεντρική Ένωση Επιμελητηρίων Ελλάδος ζητά παράταση στην προθεσμία υποβολής δηλώσεων** για όσους στη συνέχεια καταβάλλουν εφάπαξ **και έχουν δικαίωμα έκπτωσης 4%.**

Σύμφωνα με την Απόφαση αριθ. Α.1032/2025 του διοικητή της ΑΑΔΕ, κ. Γιώργου Πιτσιλή, η διαδικασία υποβολής των φορολογικών δηλώσεων για το δικαίωμα έκπτωσης 4%, πρέπει να έχει ολοκληρωθεί μέχρι την 30η/4/2025.

**Η ΚΕΕΕ, ανταποκρινόμενη στο αίτημα πολλών Επιμελητηρίων-μελών της, ζητά τη συνολική παράταση της εν λόγω προθεσμίας, προκειμένου να καταστεί δυνατή η προετοιμασία των επιχειρήσεων για να ανταποκριθούν, αξιοποιώντας έτσι το κίνητρο που τους παρέχει η Πολιτεια**.

Με σεβασμό στον αγώνα που καταβάλλουν καθημερινά οι Ελληνικές επιχειρήσεις, καθώς επίσης και στο γεγονός ότι η θετική σας ανταπόκριση στο αίτημα μαςαυτό θα ευνοούσε την εύρυθμη λειτουργία τους, αλλά και με τη δεδομένη ειλικρινή διάθεση για υποστήριξή τους από την Πολιτεία, ευελπιστούμε ότι το αίτημά μας θα σας βρει σύμφωνους.

Στη διάθεσή σας για οποιαδήποτε συνεργασία.»

**«Προς τους:**

**Υπουργό Εθνικής Οικονομίας & Οικονομικών, κ. Κυριάκο Πιερρακάκη**

**Διοικητή ΑΑΔΕ, κ. Γιώργο Πιτσιλή**

Αξιότιμοι Κύριοι,

Με την παρούσα επιστολή επιθυμούμε να σας θέσουμε **ένα ζήτημα το οποίο αφορά σε μεγάλο αριθμό επιχειρήσεων-μελών των Επιμελητηρίων και το οποίο δυσχεραίνει την εύρυθμη λειτουργία τους.**

**Το θέμα αυτό αφορά στην προαιρετική εφαρμογή του Ψηφιακού Πελατολογίου Οχημάτων,** κατά τη διάρκεια της οποίας έχει ανακύψει σειρά προβλημάτων, δεδομένου ότι **πρόκειται για μία διαδικασία περίπλοκη και χρονοβόρα,** η οποία όχι μόνο δε διευκολύνει τις επιχειρήσεις στο πλαίσιο της ψηφιακής τους μετάβασης, αλλά **δημιουργεί επιπλέον δυσχέρειες,**καθώς η σχετική πλατφόρμα δεν επικοινωνεί με τα υπάρχοντα ηλεκτρονικά συστήματα διαχείρισης. **Ο σχεδιασμός ενός εργαλείου προσαρμοσμένου στις ανάγκες του κλάδου θα ήταν η λύση.**

Στο πλαίσιο των ανωτέρω **αιτούμεθα την απόσυρση του συγκεκριμένου μέτρου**και παρακαλούμε όπως το αίτημα μας αυτό ληφθεί σοβαρά υπόψη για την άμεση δρομολόγηση των σχετικών ενεργειών.

Είμαστε στη διάθεσή σας για οποιαδήποτε συνεργασία.»